### NN 147/2020 (30.12.2020.), Odluka o naknadi za razvoj društva VIRKOM d.o.o., Virovitica

VIRKOM d.o.o.

2885

Na temelju članka 52. stavka 1., članka 56. i članka 17. Prijelaz­ne odredbe iz »Narodne novine« broj 66/19, Zakona o financiranju vodnoga gospodarstva (»Narodne novine« broj 153/09, 90/11, 56/13, 154/14, 119/15, 120/16, 127/17 i 66/19), te članka 23. stavka 1. točke 4. Zakona o vodnim uslugama (»Narodne novine« 66/19), Skupština Društva Virkom d.o.o. na 13. sjednici održanoj 18. prosinca 2020. godine donosi

ODLUKU

O NAKNADI ZA RAZVOJ

Članak 1.

Ovom se Odlukom utvrđuje obveza plaćanja naknade za razvoj na području nadležnosti javnog isporučitelja vodne usluge Virkom društvo s ograničenom odgovornošću za vodoopskrbu i odvodnju, Kralja Petra Krešimira IV. 30, Virovitica (u daljnjem tekstu: Isporučitelj), obveznik plaćanja naknade za razvoj, osnovica, način uplate naknade za razvoj, namjene kojima služi prihod od naknade za razvoj, visina, te nadzor nad naplatom i utroškom naknade za razvoj.

Visina naknade za razvoj utvrđena je Odlukom o visini cijene vodnih usluga Virkoma d.o.o. od 1. siječnja 2011. godine.

Članak 2.

Obračun i naplata naknade za razvoj u interesu je jedinica lokalne samouprave na uslužnom području u nadležnosti Isporučitelja.

Područje nadležnosti Isporučitelja obuhvaća Grad Viroviticu, Općinu Gradinu, Općinu Lukač, Općinu Suhopolje, Općinu Špišić Bukovicu i naselja Removac, Velika i Mala Babina Gora u Općini Đulovac.

Članak 3.

Obveznik plaćanja naknade za razvoj je obveznik plaćanja cijene vodne usluge uz koju se obračunava naknada za razvoj na području nadležnosti javnog isporučitelja vodne usluge.

Članak 4.

Osnovica za obračun naknade za razvoj je jedinica mjere isporučene vode iz sustava javne vodoopskrbe izražena u metrima kubnim (m³).

Osnovica za obračun naknade za razvoj kod korisnika samo javne odvodnje je količina vode procijenjena po broju članova kućanstva, te količina vode očitana na mjerodavnom mjerilu koja služi kao osnovica cijene za obračun vodne usluge za odvodnju izražena u metrima kubnim (m³).

Članak 5.

Naknada za razvoj utvrđena je u jednakoj visini na području nadležnosti javnog isporučitelja vodne usluge i to u iznosu od 2 kune po metru kubnom (2 kn/m³) isporučene vode iz sustava javne vodoopskrbe, odnosno vode koja služi kao osnovica cijene vodne usluge za odvodnju.

Naknada za razvoj je prihod Isporučitelja.

Članak 6.

Prihod od naknade za razvoj vodoopskrbe i odvodnje koristi se za:

– za sufinanciranje izgradnje i rekonstrukcije komunalnih vodnih građevina sustava javne vodoopskrbe, javne odvodnje i uređaja za pročišćavanje otpadnih voda,

– za izradu projektne i tehničke dokumentacije i troškove stručnog nadzora,

– za financiranje projektne i ostale pripremne dokumentacije za gradnju komunalnih vodnih građevina na području svih jedinica lokalne samouprave, čija se gradnja financira iz kohezijskih i strukturnih fondova Europske unije te ostalih instrumenata pomoći,

– financiranje otplate zajmova i kredita, te ostalih financijskih obveza za gradnju komunalnih vodnih građevina,

– za pokriće troškova održavanja i pogona građevina za javnu odvodnju izgrađenih radi zaštite površinskih i podzemnih voda u zonama sanitarne zaštite, što uključuje i druge troškove koji se prema odredbama zakona kojim se uređuju vode podmiruju iz cijene vodne usluge ali samo do iznosa od 20 % prikupljenih sredstava naknade za razvoj na tom području,

– financiranje usluga za biološko pročišćavanje otpadnih voda – uređaj za preradu i pročišćavanje otpadnih voda Hrvatske industrije šećera Virovitica,

– uređaj za biološko pročišćavanje otpadnih voda nalazi s u zoni sanitarne zaštite izvorišta Bikana koje se prostire na području grada Virovitice, te općina Špišić Bukovica i Lukač, a služi zaštiti sljedećih zona:

• zona strogog ograničenja i nadzora – II. zona i

• zona strogog režima zaštite i nadzora – III. zona,

sukladno članku 5. i 7., Odluci o zaštiti izvorišta Bikana, klasa: 325-01/13-01/34, urbroj: 2189/1-08/1-15-12, od 3. ožujka 2015. godine,

■ namjena:

■ pročišćavanje otpadnih voda grada Virovitice za potrebe Virkoma d.o.o. kao korisnika usluga

■ vođenje uređaja i opreme za mehaničko i biološko pročišćavanje otpadnih voda,

■ tekuće održavanje i godišnji remont,

■ sredstva naknade za razvoj za pokriće troškova održavanja i pogona uređaja za biloško pročišćavanje otpadnih voda iznose do 500.000,00 kuna godišnje,

■ rok do kojega se sredstva mogu utrošiti: do 31. 12. 2023.

Članak 7.

Naknada za razvoj se uplaćuje na osnovi ispostavljenog računa za vodnu uslugu i iskazuje kao zasebna stavka na računu te usluge.

Račun za isporučenu vodnu uslugu iz stavka 1. ovog članka ispostavlja Isporučitelj.

Iznos naknade za razvoj ne podliježe obvezi obračunavanja poreza na dodanu vrijednost.

Članak 8.

Isporučitelj je u obvezi prikupljena sredstva naknade za razvoj evidentirati u svojim poslovnim knjigama na posebnom kontu, a način utroška prikupljenih sredstava za financiranje izgradnje objekata iz članka 6. ove Odluke vršit će se sukladno Planu gradnje komunalnih vodnih građevina, Planu održavanja komunalnih vodnih građevina i Financijskom planu koji donosi Skupština društva.

Isporučitelj se obvezuje JLS-u kvartalno dostavljati izvješće o prikupljenim i utrošenim sredstvima naknade za razvoj.

Članak 9.

Nadzor nad prikupljenom i utrošenom naknadom za razvoj obavljaju nadležni odjeli jedinica lokalne samouprave na području nadležnosti javnog isporučitelja vodne usluge, na temelju dostavljenih izvješća iz članka 8. stavka 2. ove Odluke.

Članak 10.

Odluka o naknadi za razvoj donosi se za razdoblje važenja plana gradnje komunalnih vodnih građevina iz članka 6. ove Odluke.

Isporučitelj će ovu Odluku dostaviti Vijeću za vodne usluge u roku od pet dana od dana donošenja.

Članak 11.

Stupanjem na snagu ove Odluke prestaju važiti slijedeće Odluke:

– Odluka o obračunu i naplati naknade za razvoj, na poručju Grada Virovitice (»Službeni vjesnik Grada Virovitice« 17/10 od 21. 12. 2010. g.),

– Odluka o izmjeni Odluke o obračunu i naplati naknade za razvoj, na poručju Grada Virovitice (»Službeni vjesnik Grada Virovitice« 4/11 od 29. 6. 2011. g.),

– Odluka o izmjeni Odluke o obračunu i naplati naknade za razvoj, na poručju Grada Virovitice (»Službeni vjesnik Grada Virovitice« 12/12 od 21. 12. 2012. g.),

– Odluka o izmjeni Odluke o obračunu i naplati naknade za razvoj, na poručju Grada Virovitice (»Službeni vjesnik Grada Virovitice« 15/13 od 14. 11. 2013. g.),

– Odluka o obračunu i naplati naknade za razvoj, na poručju Općine Gradina (»Službeni vjesnik Općine Gradina« 11/10 od 17. 12. 2010. g.),

– Odluka o izmjeni Odluke o obračunu i naplati naknade za razvoj, na poručju Općine Gradina (»Službeni vjesnik Općine Gradina« 4/11 od 14. 9. 2011. g.),

– Odluka o izmjeni Odluke o obračunu i naplati naknade za razvoj, na poručju Općine Gradina (»Službeni vjesnik Općine Gradina« 7/13 od 28. 11. 2013. g.),

– Odluka o obračunu i naplati naknade za razvoj, na poručju Općine Lukač (»Službeni vjesnik Općine Lukač« 8/10 od 21. 12. 2010. g.),

– Odluka o izmjeni Odluke o obračunu i naplati naknade za razvoj, na poručju Općine Lukač (»Službeni vjesnik Općine Lukač« 4/11 od 27. 7. 2011. g.),

– Odluka o izmjeni Odluke o obračunu i naplati naknade za razvoj, na poručju Općine Lukač (»Službeni vjesnik Općine Lukač« 7/13 od 6. 12. 2013. g.),

– Odluka o obračunu i naplati naknade za razvoj, na poručju Općine Suhopolje (»Službeni vjesnik Općine Suhopolje« 12/10 od 30. 12. 2010. g.),

– Odluka o izmjeni Odluke o obračunu i naplati naknade za razvoj, na poručju Općine Suhopolje (»Službeni vjesnik Općine Suhopolje« 5/11 od 19. 9. 2011. g.),

– Odluka o izmjeni Odluke o obračunu i naplati naknade za razvoj, na poručju Općine Suhopolje (»Službeni vjesnik Općine Suhopolje« 8/13 od 20. 12. 2013. g.),

– Odluka o izmjeni Odluke o obračunu i naplati naknade za razvoj, na poručju Općine Suhopolje (»Službeni vjesnik Općine Suhopolje« 8/13 od 20. 12. 2013. g.),

– Odluka o obračunu i naplati naknade za razvoj, na poručju Općine Špišić Bukovica (»Službeni vjesnik Općine Špišić Bukovica« 8/10 od 21. 12. 2010. g.),

– Odluka o izmjeni Odluke o obračunu i naplati naknade za razvoj, na poručju Općine Špišić Bukovica (»Službeni vjesnik Općine Špišić Bukovica« 5/11 od 25. 8. 2011. g.),

– Odluka o izmjeni Odluke o obračunu i naplati naknade za razvoj, na poručju Općine Špišić Bukovica (»Službeni vjesnik Općine Špišić Bukovica« 1/14 od 12. 2. 2014. g.),

Članak 12.

Ova Odluka objavit će se u »Narodnim novinama«, a stupa na snagu danom donošenja.

Urbroj: 01/01-20-3643

Virovitica, 18. prosinca 2020.

Predsjednik Skupštine
 Ivica Kirin, dipl. ing., v. r.